അല് അഖ്സ മസ്ജിദിലേക്ക് റാലി നടത്താന് ആഹ്വാനവുമായി ഹമാസ് ടെല് അവീവ് : ഇസ്രായേലില് വീണ്ടും സംഘര്ഷമുണ്ടാക്കാനുള്ള നീക്കവുമായി ഹമാസ്. സംഘര്ഷമേഖലയായ അല് അഖ്സ മസ്ജിദിലേക്ക് പ്രതിഷേധ റാലിനടത്താന് പലസ്തീനികളോട് ഹമാസ് ആഹ്വാനം ചെയ്തു. സുരക്ഷയുടെ ഭാഗമായി മസ്ജിദില് ഇസ്രായേല് സേന അടിക്കടി പരിശോധന നടത്തുന്ന സാഹചര്യത്തിലാണ് അസ്വസ്ഥതകള് സൃഷ്ടിക്കാനുള്ള ഹമാസ് നീക്കം. ജൂതരും, മുസ്ലീങ്ങളും ഒരുപോലെ അവകാശം ഉന്നയിക്കുന്ന ഭൂമിയിലാണ് അല് അഖ്സ മസ്ജിദ് സ്ഥിതി ചെയ്യുന്നത്. ഈ മാസം ജൂതന്മാരുടെ നിരവധി ആഘോഷപരിപാടികള് പ്രദേശത്ത് നടക്കാന് ഇരിക്കെയാണ് ഹമാസിന്റെ ആഹ്വാനം. നിലവില് സുരക്ഷാ സേനയുടെ നിയന്ത്രണത്തിലാണ് അല് അഖ്സ മസ്ജിദ്. ഹമാസ് വക്താവ് മുഹമ്മദ് ഹമാദയാണ് റാലി നടത്താന് ആഹ്വാനം ചെയ്തത്. സുരക്ഷാസേനയുടെ നിയന്ത്രണത്തില് നിന്നും മസ്ജിദിനെ മോചിപ്പിക്കണമെന്നും ഹമാസ് ആഹ്വാനം ചെയ്തിട്ടുണ്ട്.